b'\n_START_ARTICLE_\nTauno Saukkonen\n_START_PARAGRAPH_\nTauno Saukkonen (30. tammikuuta 1902 Parikkala \xe2\x80\x93 23. syyskuuta 1965 Lappeenranta) oli suomalainen poliitikko. Saukkonen toimi Maalaisliiton kansanedustajana vuosina 1939\xe2\x80\x931948 edustaen ensin Viipurin l\xc3\xa4\xc3\xa4nin it\xc3\xa4ist\xc3\xa4 vaalipiiri\xc3\xa4 ja sitten Kymen l\xc3\xa4\xc3\xa4nin it\xc3\xa4ist\xc3\xa4 vaalipiiri\xc3\xa4. Kunnallispolitiikassa Saukkonen toimi Parikkalan ja Simpeleen kunnanvaltuustojen puheenjohtajana sek\xc3\xa4 Parikkalan kunnallislautakunnan esimiehen\xc3\xa4. Saukkonen toimi presidentin valitsijamiehen\xc3\xa4 vuosina 1937, 1940 ja 1943. Saukkonen k\xc3\xa4vi kansakoulun ja maamieskoulun. Politiikan ulkopuolella h\xc3\xa4n toimi maanviljelij\xc3\xa4n\xc3\xa4 Parikkalassa vuoteen 1946 sek\xc3\xa4 Simpeleell\xc3\xa4 1946\xe2\x80\x931965, julkisena kaupanvahvistajana, Simpeleen manttaalilautakunnan asianhoitajana, Simpeleen osuuskassan johtajana 1928\xe2\x80\x931940 sek\xc3\xa4 1958\xe2\x80\x931959 ja Simpeleen osuusmeijerin kirjanpit\xc3\xa4j\xc3\xa4n\xc3\xa4. Saukkosen vanhemmat olivat maanviljelij\xc3\xa4 Heikki Saukkonen ja Liisa Poutanen. Saukkosen puoliso vuodesta 1924 oli Hilja Asikainen. Saukkoselle my\xc3\xb6nnettiin kunnallisneuvoksen arvonimi vuonna 1949.'